Rossiyada koronavirusni yuqori aniqlikda aniqlovchi test yaratildi

“Rospotrebnadzor” Markaziy epidemiologiya ilmiy-tadqiqot instituti olimlari COVID-19 koronavirus infeksiyasini aniqlovchi yangi reagentlar jamlanmasini yaratdi.

“AmpliSens Cov-Bat-FL” jamlanmasi klinik sinovlardan o‘tgan bo‘lib, 25-mart kuni Rossiyada foydalanish uchun ro‘yxatdan o‘tkazilgan.
“Rospotrebnadzor”ning ma’lum qilishicha, mazkur test COVID-19’ni keltirib chiqaradigan SARS-CoV-2 koronavirusini aniqlashga, shuningdek, uni atipik pnevmoniya va Yaqin Sharq respiratorli sindromini keltirib chiqaradigan boshqa viruslardan ajratishga yordam beradi.
Ta’kidlanishicha, test juda sezgir bo‘lib, insondagi boshqa epidemik koronavirus namunalari bilan yolg‘on-ijobiy reaksiya bermaydi.
Avvalroq Rossiyada koronavirusni aniqlash bo‘yicha 2 ta yangi test tizimi yaratilgani haqida xabar berilgandi.
 Rossiya O‘zbekistonga koronavirusni aniqlaydigan test tizimini yubordi
Eslatib o‘tamiz, O‘zbekistonda ham koronavirusni aniqlash bo‘yicha test tizimi ishlab chiqilgan. Shuningdek, Sog‘liqni saqlash va Moliya vazirliklariga 300 mingta ekspress-test va 500 ta sun’iy nafas oldirish apparati xarid qilish, xavf yuqori bo‘lgan aholi punktlarida ko‘chma laboratoriyalar tashkil etish vazifasi qo‘yilgan.